LV Eiropas Savienības Oficiālais Vēstnesis C 352/13

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 352/04

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ACEITE DE LUCENA”

EK Nr.: ES-PDO-0005-0760-18.02.2009

AĢIN ( ) ACVN ( X )

1. Nosaukums:

“Aceite de Lucena”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids:

1.5. grupa. Eļļas un tauki (sviests, margarīns, eļļa u. c.).

3.2. Produkta apraksts, uz kuru attiecas nosaukums (1):

Produkts, ko aizsargā cilmes vietas nosaukums, ir neapstrādāta augstākā labuma olīveļļa no olīvkoka (“Olea Europea, L.”) augļiem, kuru iegūst no “Hojiblanca” pamatšķirnes olīvām (vairāk nekā 90 % kopējā apjoma) un citu apstiprinātu sekundāro šķirņu (“Arbequina”, “Picual”, “Lechín”, “Tempranilla”, “Ocal”, “Campanil” un “Chorruo”) olīvām, izmantojot tikai fiziskus vai mehāniskus procesus, veicot izspiešanu zemā temperatūrā, kas nemaina eļļas ķīmisko sastāvu, tādējādi saglabājot garšu, smaržu un īpašības, kas raksturīgas auglim, no kura to iegūst.

Krāsa. Starp intensīvi zaļu un dzeltenīgi zaļu – atkarībā no ražas novākšanas laika. (No 2/4 līdz 3/4 pēc bromtimolzilā skalas.)

Garša. Aizsargātās eļļas ir ar vidēji izteiktu augļainumu, kurā ir nojaušamas mandeļu un zaļas zāles notis, un šīm eļļām ir raksturīgs ļoti viegla rūgtenuma un pikantuma līdzsvars.

Smarža. Dominē augļaina smarža ar zaļas zāles noti.

Eļļas fizikāli ķīmiskās un organoleptiskās īpašības. Skābums: nepārsniedz 0,8 %, peroksīda skaitlis: nepārsniedz 15 mekv. O2/kg eļļas, ekstinkcijas koeficients ultravioletajā spektra daļā (K270): nepārsniedz 0,15; maksimālais mitrums: 0,2 %; polifenoli (kofeīnskābe): vismaz 100 ppm un vidēji 350 ppm. Augļainuma mediāna (Mf): vismaz 3; pikantuma mediāna: starp 1 un 3; rūgtenuma mediāna: starp 1 un 3; defektu mediāna (Md): 0.

3.3. Izejvielas (tikai pārstrādātiem produktiem):

Neattiecas.

3.4. Dzīvnieku barība (tikai dzīvnieku izcelsmes produktiem):

Neattiecas.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Olīvu audzēšanu un produkta ražošanu veic 4. punktā aprakstītajā ģeogrāfiskajā apgabalā.

Tas nozīmē, ka noteiktajā ģeogrāfiskajā apgabalā jāveic olīvkoku zaru apgriešanas un olīvu novākšanas darbi, kā arī olīvu tīrīšana un mazgāšana, malšana, maisīšana, fāzu atdalīšana un eļļas dekantēšana.

3.6. Īpaši noteikumi griešanai, rīvēšanai, iepakošanai u. c.:

Lai pēc iespējas lielākā mērā saglabātu eļļai piemītošās īpašības līdz tās lietošanas brīdim, eļļu iepako stikla (vēlams, tumša stikla) pudelēs, kuru tilpums ir 0,25, 0,5, 0,75 vai 1 litrs, vai skārda kārbās, kuru tilpums ir 5 vai 2,5 litri.

3.7. Īpaši noteikumi marķēšanai:

Uz visiem iepakojumiem, kas satur neapstrādāto augstākā labuma olīveļļu, uz kuru attiecas aizsargātais cilmes vietas nosaukums “Aceite de Lucena”, identifikācijas nolūkā piestiprina kontretiķetes, ko izdod Regulatīvā padome, un uz šīm kontretiķetēm obligāti norāda nosaukumu “Aceite de Lucena”, logotipu un katra iepakojuma unikālo sērijas numuru.

4. Precīza ģeogrāfiskā apgabala definīcija:

Ģeogrāfiskais apgabals atrodas Kordovas (Córdoba) provincē (Spānijā), un to veido pašvaldības Agilara de la Frontera (Aguilar de la Frontera), Benamehi (Benamejí), Ensinasa Realesa (Encinas Reales), Isnahara (Iznajar), Lusena (Lucena), Montilja (Montilla), Morilesa (Moriles), Monturke (Monturque) un Rute (Rute), kā arī Henilas (Genil) upes labajā krastā esošās Puentehenilas (Puente Genil) pašvaldības austrumdaļa.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Dabas faktori

Kaļķainas augsnes ir augsnes ar augstu karbonātu saturu; tās uzskata par nabadzīgām augsnēm ar vāji izteiktu vertikālo kārtojumu un mērenu organisko vielu trūkumu. Tās turklāt ir augsnes ar augstu kalcija līmeni un līdz ar to arī augstu pH līmeni – starp 6 un 8.

Vidējais augstums virs jūras līmeņa ir robežās no 171 m Puentehenilā līdz 800 m Isnaharā. Reģiona augstākās vietas atrodas Subbētikas kalnu grēdā, un to augstums virs jūras līmeņa pārsniedz 1 200 m.

Apgabalā valda Vidusjūras klimats, kam ir raksturīgas mēreni aukstas un aukstas ziemas un sausas un karstas vasaras. Atšķirībā no provinces pārējās daļas ACVN “Aceite de Lucena” apgabalā gandrīz nav novērojamas atsevišķas klimata kontinentalizācijas pazīmes.

Cilvēkfaktori

Šim apgabalam raksturīgais koku stādīšanas blīvums, kā arī izmantotie stādīšanas attālumi nodrošina, lai visa koka ražīgā daļa būtu pilnībā apgaismota, turklāt koka ražīgo daļu būtiski palielina zaru apgriešanas metodes, ko izmanto olīvkoku stādīšanā, audzēšanā, kopšanā un tīrīšanā.

Noteiktajā ģeogrāfiskajā apgabalā olīvu novākšanu veic, pamatojoties uz to gatavības pakāpes un eļļas satura analīzi, tādējādi iegūstot maigākas eļļas polifenolu satura izmaiņu dēļ, taču izvairoties no augļu dabiskās nokrišanas sākšanās.

Sistēma, ko izmanto olīvu novākšanai, transportēšanai uz spiestuvi un samalšanai, ļauj minētās darbības veikt vidēji 24 stundu laikā, bet katrā ziņā ne vairāk kā 72 stundu laikā.

5.2. Produkta specifika:

Fizikāli ķīmiskās īpašības

Skābums: nepārsniedz 0,8 %.

Peroksīda skaitlis: nepārsniedz 15 mekv. O2/kg eļļas.

Ekstinkcijas koeficients ultravioletajā spektra daļā (K270): nepārsniedz 0,15.

Mitrums: nepārsniedz 0,2 %.

Polifenoli (kofeīnskābe): vismaz 100 ppm.

Vidēji 350 ppm.

Organoleptiskās īpašības

Augļainuma mediāna (Mf): vismaz 3.

Pikantuma mediāna: starp 1 un 3.

Rūgtenuma mediāna: starp 1 un 3.

Defektu mediāna (Md): 0.

Ir jūtams eļļas pikantums un rūgtenums, taču tas ir ļoti viegls un līdzsvarots.

Eļļai piemīt maiga garša un smarža ar raksturīgu augļainumu, ko dēvē par almendrado (“mandeļu noti”) un ko piešķir “Hojiblanca” šķirnes olīvu lietojums; no šīs šķirnes ir atkarīgs attiecīgajā apgabalā izgatavoto eļļu sastāvs, jo tā ir pamatšķirne.

Eļļai ir zems skābuma rādītājs, kas nekad nepārsniedz 0,8 % tilpuma un parasti ir starp 0,1 % un 0,3 %.

Veicot organoleptisko novērtēšanu, ir konstatējams augļains aromāts ar svaigi pļautas zāles noti.

Eļļām piemīt zaļa pamatkrāsa.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

ACVN “Aceite de Lucena” ražošanas apgabalam raksturīgā vide – konkrētāk, vidējais augstums, augsnes kaļķainais sastāvs ar augstu karbonātu savienojumu saturu un Vidusjūras klimats – palielina polifenolu saturu šā apgabala eļļās, un tādējādi tiek iegūtas eļļas ar atšķirīgām organoleptiskajām īpašībām, jo īpaši izteiktu, lai gan vieglu pikantumu un rūgtenumu.

Pikantumu eļļām piešķir fenols – monomērs, kas rodas augsta polifenolu satura dēļ, ja vien tas vēlāk ražošanas laikā nesadalās augstas temperatūras vai pārmērīga ūdens daudzuma dēļ.

Savukārt rūgtenumu eļļām piešķir aglikons, kas rodas, sadaloties polifenoliem, tāpēc augstāks polifenolu saturs sekmē tā rašanos.

ACVN “Aceite de Lucena” raksturīgajām olīvkoku šķirnēm, kas tiek audzētas ražošanas apgabalā, atšķiras kopējais polifenolu daudzums olīvās, un tādējādi var iegūt maigas eļļas ar līdzsvarotu pikantumu un rūgtenumu.

Lusenas reģionā izplatītās agronomiskās metodes – konkrētāk, agra novākšana, apstrāde zemā temperatūrā un apstrāde neilgi pēc novākšanas – ietekmē šā reģiona eļļu skābumu un organoleptiskās īpašības. Tāpēc tur pamatā iegūst eļļas ar zemu skābuma rādītāju.

Agrā novākšana sekmē aldehīda trans-2-heksenāla rašanos, un šis aldehīds, ja ievēro piesardzību, neizmanto augstu temperatūru un procesā neizmanto daudz ūdens, piešķir eļļai zaļas zāles aromātu.

Tas līdztekus arī piešķir eļļām zaļu pamatkrāsu, kas, olīvas novācot no lauka vēlākos posmos, iegūst aizvien zeltaināku – gandrīz dzeltenīgi zaļu – toni.

Eļļas spiešana zemā temperatūrā, zems procesā izmantotā ūdens procentuālais daudzums un eļļas glabāšana piemērotos un pilnīgi inertos traukos ļauj saglabāt un uzturēt produktu organoleptiskās īpašības.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Lucena.pdf

(1) OV L 93, 31.3.2006., 12. lpp.